-нацрт-

На основу члана 146.став 1. Закона о планирању и изградњи ("Службени гласник РС", број 72/09, 81/09 - исправка, 64/10 - одлука УС, 24/11, 121/12, 42/13 - одлука УС, 50/13 - одлука УС, 98/13 - одлука УС, 132/14, 145/14 и 83/2018, 31/2019, 37/2019 - други закон 9/2020 и 52/21) и члана 37. став 1. тачка 7. Статута Града Ниша ("Службени лист Града Ниша", број 88/2008, 143/2016 и 18/2019),

Скупштина Града Ниша, на седници одржаној \_\_.\_\_. 2023. године, донела је

**ОДЛУКУ**

**О ИЗМЕНАМА И ДОПУНАМА ОДЛУКЕ О ПОСТАВЉАЊУ МАЊИХ МОНТАЖНИХ ОБЈЕКАТА ПРИВРЕМЕНОГ КАРАКТЕРА НА ТЕРИТОРИЈИ ГРАДА НИША**

**Члан 1.**

У Одлуци о постављању мањих монтажних објеката привременог карактера на територији Града Ниша (''Службени лист града Ниша'', број 35/2021), члан 32. мења се и гласи:

„Летња башта је отворени монтажно-демонтажни објекат, који се може поставити и користити од 1. јануара до 31. децембра.

Зимска башта је затворени монтажно-демонтажни објекат, који се може поставити и користити у периоду од 1. јануара до 31.децембра.“

**Члан 2.**

Члан 42. мења се и гласи:

 „Башта мора бити постављена тако да површина коју заузима представља јединствену целину.

Пројектовање и одабир елемената баште врши се тако да башта:

- обликом, димензијама, материјалима и бојом представља складну и функционалну целину,

- поседује чисте, сведене геометријске форме, правилних линија, јасно дефинисане висинске регулације,

- садржи транспарентне облике и материјале неутралног, сведеног колорита,

- буде у складу са карактеристикама и вредностима зграде испред које је постављена и простора у којем се налази.

Елементи баште пројектују се и постављају тако да својим димензијама, тежином и међусобним везама:

- омогућавају брзу монтажу, демонтажу и транспортовање,

- башта отвореног типа да не оштећује јавну површину, објекте њеног уређења, опремања и зеленила фиксирањем на њих или на неки други начин,

- башта затвореног типа да буде фиксирана за терен на својим угловима и по потреби на одређеној модуларној дужини/ширини из безбедоносних разлога,

- су подобни за несметано кретање деце, старих и лица са инвалидитетом.“

**Члан 3.**

Члан 45. мења се и гласи:

„Одобрење за постављање баште отвореног и затвореног типа издаје се најдуже за период од 1. јануара до 31. децембра.

Не може се издати одобрење за нови захтев за постављање баште отвореног или затвореног типа, уколико нису регулисана сва дуговања за угоститељски објекат испред кога се поставља башта.

Захтеви за баште отвореног и затвореног типа се подносе од 1. новембра до 10. Децембра за сезону наредне календарске године.“

**Члан 4.**

Члан 49. мења се и гласи:

„Модели тенде треба да буду слободностојећа, покретна и склопива конструкција која обезбеђује сигурност и издржљивост и која се поставља на јавној површини као самостални објекат.

Конзолна тенда је конзолна конструкција која се поставља на фасади зграде изнад улаза и излога пословног простора. Поставља се на лаку металну конструкцију, може се затварати по завршетку рада угоститељског објекта ради проветравања простора, а израђена је од импрегнираног или пластифицираног платна.

Одобрење за постављање тенде, у форми решења, издаје управа градске општине и може се издати само лицу које има одобрење за постављање баште.

Одобрење за постављање тенде, управа градске општине, доставља градској управи надлежној за утврђивање, контролу и наплату јавних прихода, ради утврђивања накнаде за коришћење јавне површине.

Градска управа из става 3. овог члана, накнаду за коришћење јавне површине, утврђује решењем, које доставља кориснику јавне површине.“

**Члан 5.**

Овлашћује се Градска управа за органе Града и грађанска стања да сачини и објави пречишћен текст Одлуке о постављању мањих монтажних објеката привременог карактера на територији Града Ниша.

**Члан 6.**

Ова Одлука о изменама и допунама Одлуке о постављању мањих монтажних објеката привременог карактера на територији Града Ниша ступа на снагу осмог дана од дана објављивања у "Службеном листу града Ниша''.

Број:

У Нишу, \_\_.\_\_.2023.године

 СКУПШТИНА ГРАДА НИША

ПРЕДСЕДНИК

др Бобан Џунић